Σιωπή (μυθιστόρημα)

Η Σιωπή (沈黙 Chinmoku?) είναι μυθιστόρημα του Ιάπωνα συγγραφέα Σιουσάκου Έντο και γράφτηκε το 1966. Για το μυθιστόρημά του αυτό ο Σιουσάκο Έντο κέρδισε το 1966 το Βραβείο Λογοτεχνίας Τανιζάκι (Tanizaki). Θεωρείται το «υπέρτατο επίτευγμα του Έντο». 

Η Σιωπή μεταφέρθηκε στον κινηματογράφο πρώτη φορά το 1971 σε σκηνοθεσία του Μασαχίρο Σινόντα και εκ νέου το 2016, αυτή τη φορά από τον Μάρτιν Σκορσέζε, με τον τίτλο Silence.

Υπόθεση
Κεντρικός χαρακτήρας του μυθιστορήματος είναι ο Σεμπαστιάου Ροντρίγκες, ένας Πορτογάλος ιησουίτης ιεραπόστολος, ο οποίος, μαζί τον επίσης ιεραπόστολο Φρανσίσκο Γκάρπε, φτάνει το 1640 στην Ιαπωνία για να βοηθήσει τους Ιάπωνες χριστιανούς που υφίσταντο διώξεις και να συγκεντρώσει περισσότερες πληροφορίες για έναν άλλο ιεραπόστολο, τον Κριστοβάο Φερέιρα, που έχει αποστατήσει.

Την περίοδο αυτή οι Ιάπωνες αξιωματούχοι όταν μάθαιναν ότι κάποιοι ήταν χριστιανοί τους συνελάμβαναν και τους έβαζαν να ποδοπατήσουν το fumie, δηλαδή μια εικόνα του Χριστού που ήταν αποτυπωμένη σε ένα κομμάτι ξύλο. Αν το έκαναν τους άφηναν ελεύθερους διαφορετικά τους υπέβαλαν σε βασανιστήρια, μέχρι να δηλώσουν ότι αποστατούν από τον Χριστιανισμό. Πιο χαρακτηριστικό βασανιστήριο ήταν το anazuri -τους κρεμούσαν ανάποδα σε έναν λάκκο και τους άφηναν έτσι για μέρες, γεγονός που προκαλούσε αφόρητους πόνους στους χριστιανούς ενώ παράλληλα τούς χαράκωναν ελαφρώς στο μέτωπο ή πίσω από τα αυτιά από όπου αιμορραγούσαν όσο ήταν κρεμασμένοι προκειμένου να καθυστερήσουν έτσι τον θάνατο και να επιτείνουν τους πόνους.

Οι δύο ιεραπόστολοι φτάνοντας στην Ιαπωνία έρχονται σε επαφή με τον χριστιανικό πληθυσμό και, ζώντας κρυμμένοι σε ένα βουνό, ασκούν κρυφά τα θρησκευτικά τους καθήκοντα. Καθώς όμως περνά ο καιρός και ο Ροντρίγκες βλέπει τα βασανιστήρια που υφίστανται οι χριστιανοί, που συχνά φτάνουν μέχρι και τον θάνατο, και παράλληλα τη «σιωπή» του Θεού μπροστά σε αυτή τη φρίκη αρχίζει να αμφιβάλλει για την ύπαρξή Του. Η «σιωπή» του Θεού γίνεται πιο έντονη όταν, αφού συλληφθεί και ο ίδιος και οδηγηθεί στις φυλακές, ένα βράδυ ακούει τα βογγητά των ντόπιων χριστιανών που τους έχουν κρεμάσει στο anazuri. Τελικά, και μετά από μια συζήτηση με τον Φερέιρα, στη διάρκεια της οποίας του φανερώνει πως και ο ίδιος πριν αποστατήσει είχε τις ίδιες αμφιβολίες που πήγαζαν από τη «σιωπή» του Θεού, ο Σεμπαστιάου Ροντρίγκες δέχεται να ποδοπατήσει το fumie. Τη στιγμή αυτή, και ενώ ο Ροντρίγκες βρίσκεται σε πολύ έντονη ψυχολογική πίεση, ακούει τον Θεό να τον καλεί: 

«Ποδοπάτησέ το! Εγώ περισσότερο από τον καθένα γνωρίζω τον πόνο που νιώθεις στο πόδι σου. Ποδοπάτησέ το! Για να ποδοπατηθώ από τους ανθρώπους ήρθα στον κόσμο αυτό. Για να μοιραστώ τον πόνο των ανθρώπων, σήκωσα το σταυρό μου».

Ο χαρακτήρας του Σεμπαστιάου Ροντρίγκες είναι βασισμένος σε αληθινό πρόσωπο, τον ιεραπόστολο Τζουζέπε Κιάρα. Αληθινό πρόσωπο είναι ο Κριστοβάο Φερέιρα που, αφού αποστάτησε μετά από βασανιστήρια, παντρεύτηκε μια Ιαπωνίδα και έγραψε μια πραγματεία ενάντια στον Χριστιανισμό.

 Μετάφραση στα ελληνικά 

 Σιωπή (1992), μτφρ. Μαίρη Κιτσικοπούλου, εκδόσεις Καστανιώτη

 Μεταφορά στον κινηματογράφο 

 Chinmoku (1971), ιαπωνική ταινία σε σκηνοθεσία του Μασαχίρο Σινόντα με τους Ντέιβιντ Λάμπσον και Ντον Κένι.
 Σιωπή (2016), αμερικανική ταινία σε σκηνοθεσία του Μάρτιν Σκορσέζε με τους Άντριου Γκάρφιλντ, Άνταμ Ντράιβερ και Λίαμ Νίσον.

Παραπομπές

Κατηγορία:Ιαπωνικά μυθιστορήματα
Κατηγορία:Ιστορικά μυθιστορήματα
Κατηγορία:Μυθιστορήματα που έγιναν ταινίες
Κατηγορία:Πολιτισμός της Ιαπωνίας